NEUVOSTON ASETUS (ETY) N:o 1543/93,
annettu 14 päivänä kesäkuuta 1993,
markkinointivuosina 1993/1994, 1994/1995 ja 1995/1996 perunatärkkelyksen tuottajille maksettavan palkkion suuruudesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
perunatärkkelyksen erityistilanteesta ja erityisesti tärkkelysten valmistuksessa käytettyjen raaka-aineiden ja näiden tuotteiden keskinäisen vaihdettavuuden välisestä yhteydestä johtuen säädetään vilja-alan yhteisestä markkinajärjestelystä 30 päivänä kesäkuuta 1992 annetun neuvoston asetuksen (ETY) N:o 1766/92(4) 8 artiklassa mahdollisuudesta toteuttaa kaikki tällä alalla tarvittavat toimenpiteet,
tärkkelyksenvalmistusalan erityisesti rakenteellisista erityisrajoituksista johtuen korjaava säännös on perusteltu tällä alalla,
tämä korvaus voidaan suorittaa maksamalla aiheellinen erityispalkkio; tämän tärkkelyksen valmistukselle myönnettävän palkkion edellytyksenä on oltava perunantuottajalle maksettu vähimmäishinta, ja
on aiheellista antaa yhteisön tärkkelyksenvalmistusteollisuudelle selvä tieto kolmen markkinointivuoden aikana maksettavan palkkion tasosta, mutta sallia kuitenkin neuvoston toimenpiteet, jos tavanomainen tuotannon taso ylitetään,
ON ANTANUT TÄMÄN ASETUKSEN:
1 artikla
Markkinointivuonna 1993/1994 jäsenvaltioiden on maksettava perunatärkkelyksen tuottajille palkkio, joka on 18,67 ecua tuotetulta tärkkelystonnilta.
Samaa palkkiota sovelletaan markkinointivuosina 1994/1995 ja 1995/1996, jos perunatärkkelyksen kokonaistuotanto ei ole ollut yli 1,5 miljoonaa tonnia yhtenä tai kahtena edeltävänä markkinointivuonna.
Jos tuotanto on yli 1,5 miljoonaa tonnia, neuvosto päättää toteutettavista toimenpiteistä sopimuksen 43 artiklan 2 kohdan mukaisesti.
2 artikla
Palkkion myöntämisen edellytyksenä on se, että tärkkelyksen valmistaja on maksanut perunantuottajalle asetuksen (ETY) N:o 1766/92 8 artiklassa säädetyn vähimmäishinnan.
3 artikla
Tämän asetuksen soveltamista koskevista yksityiskohtaisista säännöistä säädetään asetuksen (ETY) N:o 1766/92 23 artiklassa säädettyä menettelyä noudattaen.
4 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuoden 1993/1994 alusta.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 14 päivänä kesäkuuta 1993.